CELEX: 52021PC0681
Language: lt
Date: 2021-11-05
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamos Įgyvendinimo sprendimo (ES) 2018/593 nuostatos dėl nuo Direktyvos 2006/112/EB 218 ir 232 straipsnių nukrypti leidžiančios nuostatos taikymo trukmės ir srities

EUROPOS KOMISIJA
            Briuselis, 2021 11 05
            COM(2021) 681 final
            2021/0357(NLE)
            
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamos Įgyvendinimo sprendimo (ES) 2018/593 nuostatos dėl nuo Direktyvos 2006/112/EB 218 ir 232 straipsnių nukrypti leidžiančios nuostatos taikymo trukmės ir srities
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2021 m. kovo 31 d.) Italijos Respublika paprašė leidimo toliau taikyti nukrypti nuo PVM direktyvos 218 ir 232 straipsnių leidžiančią nuostatą, kad galėtų ir toliau taikyti privalomą elektroninių sąskaitų faktūrų išrašymo tvarką. Dabartinės nukrypti leidžiančios nuostatos galiojimas baigiasi 2021 m. gruodžio 31 d. Be to, prašoma išplėsti galiojančios nukrypti leidžiančios priemonės, kurią taikyti leista Tarybos įgyvendinimo sprendimu (ES) 2018/593
                  2
               , taikymo sritį įtraukiant apmokestinamuosius asmenis, kurie naudojasi mažosioms įmonėms taikomu neapmokestinimu, nurodytu PVM direktyvos 282 straipsnyje. Vadovaudamasi PVM direktyvos 395 straipsnio 2 dalimi, 2021 m. rugsėjo 10 d. raštu Komisija apie Italijos Respublikos prašymą pranešė kitoms valstybėms narėms. 2021 m. rugsėjo 13 d. raštu Komisija pranešė Italijos Respublikai turinti visą informaciją, būtiną prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Priėmus Įgyvendinimo sprendimą (ES) 2018/593, Italijos Respublika įvedė bendrąją privalomų elektroninių sąskaitų faktūrų išrašymo sistemą Sistema di Interscambio (SdI), be kita ko, laikydamasi 2017 m. liepos 11 d. Tarybos rekomendacijos dėl 2017 m. Italijos nacionalinės reformų programos su Tarybos nuomone dėl 2017 m. Italijos stabilumo programos
                  3
               .
            
            
               Italija teigia, kad priemonės, kuri skirta kovoti su mokestiniu sukčiavimu ir mokesčių slėpimu, supaprastinti mokestinių prievolių vykdymą, didinti mokesčių surinkimo veiksmingumą ir modernizuoti Italijos gamybos pramonę, taip sumažinant įmonių administracines išlaidas, tikslai buvo visiškai pasiekti.
            
            
               Kovojant su sukčiavimu PVM ir jo slėpimu šia priemone padidinti mokesčių administravimo gebėjimai: sutrumpintas laikas, kurio reikia sukčiavimui PVM ir mokesčių slėpimui nustatyti ir į juos reaguoti, ir pagerintos rizikos analizės galimybės. Be to, ši priemonė pasirodė esanti veiksminga kaip prevencinė priemonė, nes ja mokesčių mokėtojai atgrasomi nuo piktnaudžiavimo ir sukčiavimo. 
            
            
               Nors neįmanoma tiksliai kiekybiškai įvertinti, kokia susigrąžintų sumų dalis tiesiogiai sietina su privalomo e. sąskaitų faktūrų išrašymo įvedimu, Italija pateikė kai kuriuos įverčius. Remiantis šiais įverčiais, maždaug 2 mlrd. EUR būtų galima tiesiogiai priskirti PVM prievolių vykdymo pagerėjimui pradėjus taikyti minėtą priemonę, o apie 580 mln. EUR papildomų pajamų iš surinktų tiesioginių mokesčių šiai priemonei būtų galima priskirti netiesiogiai. Kontrolės ir vykdymo užtikrinimo srityje vykdant veiksmus, skirtus neteisingiems PVM kreditams nustatyti ir sustabdyti, 2019 m. buvo galima susigrąžinti 945 mln. EUR. Be to, visų 2019 m. elektroninių sąskaitų faktūrų duomenų naudojimas taip pat buvo labai svarbus nustatant apmokestinamuosius asmenis, neatitinkančius reikalavimų, susijusių su „esportatore abituale“ statusu (neteisingai deklaruojant viršutines ribas pasiekta 1,3 mlrd. EUR suma). Šiuo metu vyksta ir kiti procesai, grindžiami elektroninių sąskaitų faktūrų duomenų kryžmine patikra su tarpvalstybiniais kovos su sukčiavimu informacijos šaltiniais (įskaitant Europos kovos su sukčiavimu tinklą EUROFISC). Taip buvo galima nustatyti įmones, dalyvavusias sukčiavimo mechanizmuose Bendrijos viduje nuo 2019 m. pabaigos iki 2020 m. pabaigos, remiantis išrašytomis sąskaitomis faktūromis, susijusiomis su neegzistuojančiais sandoriais, kurių vertė siekia apie 1 mlrd. EUR.
            
            
               Kalbant apie mokestinių prievolių vykdymo supaprastinimą, įvedus privalomą e. sąskaitų faktūrų išrašymą mokesčių institucija galėjo mokesčių mokėtojams pateikti iš anksto užpildytus pirkimo ir pardavimo dokumentus, periodinio PVM mokėjimo tvarkaraščius, iš anksto užpildytas metines PVM deklaracijas ir iš anksto užpildytas mokėjimo formas, įskaitant mokėtinus, įskaitytinus ar grąžintinus mokesčius (kai pirmenybė teikiama tiems, kurie naudoja e. sąskaitas faktūras). Įvedus e. sąskaitų faktūrų išrašymą buvo galima panaikinti tam tikras prievoles, kaip antai vidaus sandorių sąskaitų faktūrų duomenų teikimą, Intrastato deklaracijų apie pirkimus teikimą, prievolę teikti išsamią informaciją apie išperkamosios nuomos ir nuomos įmonių sudarytas sutartis ir prievolę pranešti apie sandorius, susijusius su prekių tiekimu iš San Marino Respublikos į Italiją.
            
            
               Pasak Italijos, privalomo e. sąskaitų faktūrų išrašymo įvedimas suteikė ir kitokios naudos – buvo supaprastintas sąskaitų faktūrų išrašymo procesas tiek emitentams, tiek gavėjams ir sudarytos sąlygos teikti susijusias paslaugas, kurios leidžia stebėti įmonių veiklą realiuoju laiku, įskaitant, pavyzdžiui, grynųjų pinigų srautų valdymą. Be to, per COVID-19 pandemiją paaiškėjo, kad privalomose elektroninėse sąskaitose faktūrose pateikti duomenys labai padeda analizuoti su sveikatos krize susijusius ekonomikos pokyčius ir įgyvendinti tinkamiausias paramos priemones.
            
            
               Įgyvendinimo sprendimas (ES) 2018/593 taikomas iki 2021 m. gruodžio 31 d., todėl Italija paprašė leidimo toliau taikyti nuo PVM direktyvos 218 ir 232 straipsnių nukrypti leidžiančią nuostatą, kad galėtų ir toliau taikyti privalomą elektroninių sąskaitų faktūrų išrašymo tvarką.
            
            
               Taip pat prašoma išplėsti priemonės taikymo sritį įtraukiant apmokestinamuosius asmenis, kurie naudojasi mažosioms įmonėms taikomu neapmokestinimu, nurodytu PVM direktyvos 282 straipsnyje. Italija mano, kad šis išplėtimas sustiprins kovą su sukčiavimu PVM ir jo slėpimu, nes tai padės mokesčių administratoriams gauti visapusišką informaciją apie visų mokesčių mokėtojų vykdomus sandorius. Be to, mokesčių administratoriai galės stebėti, kad apmokestinamųjų asmenų, kuriems taikoma minėtas neapmokestinimas, apyvarta neviršytų viršutinės ribos, ir taip kovoti su mokesčių slėpimu, susijusiu su nuolatiniu šios tvarkos taikymu mokesčių mokėtojams, kurie iš esmės pažeidžia teisės aktuose nustatytas sąlygas ir reikalavimus.
            
            
               Pasak Italijos, dėl prašomo priemonės taikymo srities išplėtimo administracinė našta šiems apmokestinamiesiems asmenims neturėtų padidėti. Daugiau kaip 10 % mokesčių mokėtojų, kurie naudojasi mažosioms įmonėms taikomu neapmokestinimu, nurodytu PVM direktyvos 282 straipsnyje, jau dabar sąskaitas faktūras išrašo per SdI. Be to, Italijos mokesčių inspekcija visiems PVM mokantiems veiklos vykdytojams nemokamai pateikė įvairių elektroninių sąskaitų faktūrų rengimo ir perdavimo sprendimų. Tai yra programinės įrangos paketas, kuris gali būti įdiegtas kompiuteryje ir naudojamas elektroninių sąskaitų faktūrų rinkmenoms parengti net ir nesant interneto ryšio ir perduoti tokias rinkmenas tiesiog jas įkeliant, taip pat taikomoji programėlė, kuri gali būti įdiegta bet kuriame mobiliajame įrenginyje elektroninėms sąskaitoms faktūroms parengti ir perduoti. Be to, Italijos mokesčių inspekcija nemokamai teikia skaitmeninių duomenų saugojimo paslaugą, kuri leidžia archyvuoti sąskaitų faktūrų rinkmenas ir kartu 15 metų užtikrina, kad būtų laikomasi bylų autentiškumo, vientisumo ir aiškumo reikalavimų.
            
            
               MVĮ būtų naudinga, jei būtų panaikintos sąskaitų spausdinimo ir archyvavimo išlaidos, sumažinta klaidų rizika rengiant sąskaitas faktūras ir suteikta galimybė naudotis įvairiomis Italijos mokesčių inspekcijos teikiamomis internetinėmis paslaugomis, kurios leistų mokesčių mokėtojams sąskaitų faktūrų duomenis panaudoti savo veiklos analizei.
            
            
               Turint omenyje plačią nukrypti leidžiančios nuostatos taikymo sritį ir jos išplėtimą įtraukiant apmokestinamuosius asmenis, kurie naudojasi mažosioms įmonėms taikomu neapmokestinimu, nurodytu PVM direktyvos 282 straipsnyje, svarbu užtikrinti, kad būtų imtasi būtinų tolesnių veiksmų, susijusių su šia priemone, visų pirma jos poveikiu kovai su sukčiavimu PVM ir jo slėpimu, taip pat apmokestinamiesiems asmenims, ypač MVĮ. Jeigu Italija norėtų pratęsti nukrypti leidžiančios priemonės galiojimo laikotarpį, kartu su pratęsimo prašymu turėtų būti pateikta priemonės veikimo ataskaita. Šioje ataskaitoje turėtų būti pateiktas priemonės vertinimas – ar ją taikant veiksmingiau kovojama su sukčiavimu PVM ir jo slėpimu ir ar paprasčiau surinkti šį mokestį. Į ataskaitą, be kita ko, turėtų būti įtrauktas priemonės poveikio apmokestinamiesiems asmenims, visų pirma MVĮ, vertinimas, išsamiai paaiškinant, ar nepadidėjo jiems tenkanti administracinė našta ir reikalavimų laikymosi išlaidos. 
            
            
               
                  Siūloma leidimo galiojimą pratęsti iki 2024 m. gruodžio 31 d.
               
            
            
               •Suderinamumas su toje pačioje politikos srityje galiojančiomis nuostatomis
            
            
               Remiantis PVM direktyvos 218 straipsniu, rašytinės ir elektroninės formos sąskaitos faktūros galioja vienodai, nes jame numatyta, kad valstybės narės sąskaitomis faktūromis laiko rašytinės ar elektroninės formos dokumentus ar pranešimus. Pagal PVM direktyvos 232 straipsnį naudoti elektronines sąskaitas faktūras galima tik gavus gavėjo sutikimą Iš tikrųjų, Italijos įgyvendinta privaloma elektroninių sąskaitų išrašymo tvarka nukrypstama nuo šių dviejų nuostatų. 
            
         
         
            
               
                  Nukrypti leidžiančią nuostatą gali būti leista taikyti remiantis PVM direktyvos 395 straipsniu, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui. Turint omenyje, kad, remiantis Italijos pateiktais duomenimis, nukrypti leidžianti priemonė padėjo tiek kovoti su mokestiniu sukčiavimu ir mokesčių slėpimu, tiek supaprastinti mokesčių surinkimą, nukrypti leidžianti nuostata atitinka galiojančias politikos nuostatas. 
               
               
                  Nukrypti leidžianti nuostata, susijusi su privaloma elektroninių sąskaitų faktūrų išrašymo tvarka, atitinka Tarybos rekomendaciją
                     4
                   dėl 2017 m. Italijos nacionalinės reformų programos, kurioje rekomenduojama, kad Italija imtųsi veiksmų 2017 ir 2018 m. siekdama, be kita ko, „plačiau privalomai naudoti elektronines sąskaitas faktūras ir elektroninius mokėjimus“.
               
               
                  Galiausiai 2020 m. Komisija priėmė komunikatą Europos Parlamentui ir Tarybai „Sąžiningo ir supaprastinto apmokestinimo veiksmų planas, kuriuo remiama ekonomikos atgaivinimo strategija“
                     5
                  . Vienas iš šiame veiksmų plane numatytų veiksmų yra Komisijos pasiūlymo dėl teisėkūros procedūra priimamo akto dėl pareigų teikti PVM ataskaitas modernizavimo pateikimas. Atsižvelgiant į tai, kas pirmiau išdėstyta, bus nagrinėjama būtinybė e. sąskaitų faktūrų išrašymo tvarką naudoti plačiau. Todėl nukrypti leidžianti priemonė yra suderinta su tikslais, kurių siekiama Komisijos veiksmų planu. Vienas iš būsimo Komisijos pasiūlymo tikslų – supaprastinti esamus ir būsimus vidaus sandorių ataskaitų teikimo mechanizmus, įskaitant mechanizmą, kurį leidžiama taikyti pagal šią nukrypti leidžiančią priemonę.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               Pasiūlymas atitinka proporcingumo principą. Šis sprendimas yra susijęs su valstybei narei pačios prašymu suteiktu leidimu ir nėra įpareigojimas. 
            
            
               Privalomo elektroninių sąskaitų faktūrų išrašymo tvarkos įvedimas vyko sklandžiai ir nesukėlė jokių ypatingų problemų. Remiantis Italijos pateikta informacija, tai padėjo pasiekti tikslų, susijusių su kova su sukčiavimu PVM ir jo slėpimu, ir kartu supaprastino mokesčių surinkimą. 
            
            
               Italijos pateiktame prašyme prašoma išplėsti taikymo sritį įtraukiant apmokestinamuosius asmenis, kurie naudojasi MVĮ taikomu neapmokestinimu. Italija nustatė kelias priemones, kad padėtų šiems apmokestinamiesiems asmenims prisitaikyti prie privalomo e. sąskaitų faktūrų išrašymo tvarkos. Italijos mokesčių inspekcija nemokamai pateikė įvairių sprendimų, kaip antai programinės įrangos paketą, skirtą įdiegti kompiuteriuose, arba mobiliesiems įrenginiams skirtą taikomąją programėlę, kurie leidžia mokesčių mokėtojams lengvai parengti ir perduoti elektronines sąskaitas faktūras. Šios priemonės padės sumažinti šių įmonių einamąsias išlaidas, susijusias su sąskaitų faktūrų išrašymu ir tvarkymu, kaip antai spausdinimo ar archyvavimo išlaidas, kartu sumažinant klaidų tikimybę. 
            
            
               Be to, taikant privalomo elektroninių sąskaitų faktūrų išrašymo tvarką Italijos mokesčių inspekcija mokesčių mokėtojams galėjo pasiūlyti įvairių internetinių paslaugų. Reikėtų pažymėti, kad daugiau kaip 10 % apmokestinamųjų asmenų, kurie naudojasi MVĮ taikomu neapmokestinimu, jau nusprendė savanoriškai išrašyti e. sąskaitas faktūras. Be to, įvedus privalomą elektroninių sąskaitų faktūrų išrašymo tvarką būtų galima panaikinti keletą ataskaitų teikimo įpareigojimų.
            
            
               Prašomas priemonės taikymo srities išplėtimas taip pat sustiprintų kovą su sukčiavimu PVM ir jo slėpimu, nes Italijos mokesčių institucijos turėtų išsamią informaciją apie visų apmokestinamųjų asmenų išrašytas sąskaitas faktūras. Taikant šią tvarką jos galės nustatyti mokesčių mokėtojus, kurie iš esmės pažeidžia teisės aktuose nustatytas sąlygas ir reikalavimus dėl minėto MVĮ taikomo neapmokestinimo.
            
            
               Be to, nukrypti leidžianti nuostata taikoma ribotą laiką ir jei Italija norėtų pratęsti priemonės galiojimą, kartu su prašymu turėtų pateikti jos veikimo ir veiksmingumo, visų pirma jos poveikio MVĮ, ataskaitą. 
            
            
               
                  Todėl speciali priemonė yra proporcinga siekiamam tikslui – kovoti su mokesčių slėpimu ir supaprastinti mokesčių surinkimą.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas. 
               
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
         
         
            
               •Poveikio vertinimas
            
            
               Italija paprašė leisti toliau taikyti privalomą tvarką, pagal kurią visos sąskaitos faktūros, kurias Italijos teritorijoje įsisteigę apmokestinamieji asmenys išrašo kitiems veiklos vykdytojams arba galutiniams vartotojams, būtų išrašomos elektroniniu būdu, ir išplėsti jos taikymo sritį įtraukiant apmokestinamuosius asmenis, kurie naudojasi mažosioms įmonėms taikomu neapmokestinimu. Privaloma elektroninių sąskaitų faktūrų išrašymo tvarka taip pat turėtų būti taikoma supaprastintoms sąskaitoms faktūroms, pagal PVM direktyvos 219 straipsnį išduotiems dokumentams ir sąskaitoms faktūroms, susijusioms su neapmokestinamais sandoriais. Italijoje neįsisteigę apmokestinamieji asmenys gali pasirinkti naudotis SdI sąskaitoms faktūroms perduoti. 
            
            
               
                  Apmokestinamieji asmenys jau pritaikė savo sistemas, kad jos atitiktų privalomo elektroninių sąskaitų faktūrų išrašymo tvarkos reikalavimus. Nepratęsus leidimo, dėl to patirtos išlaidos taptų negrįžtamosiomis apmokestinamųjų asmenų sąnaudomis, taip pat jiems tikriausiai tektų patirti papildomų išlaidų, susijusių su prisitaikymu prie naujos ataskaitų teikimo sistemos, kuri galėtų būti įdiegta siekiant pakeisti privalomą e. sąskaitų faktūrų išrašymo tvarką.
               
               
                  Italijos teigimu, išrašant e. sąskaitas faktūras buvo veiksmingai kovojama su mokestiniu sukčiavimu, nes buvo laiku gaunama išsamesnė ir lengviau atsekama informacija. Ši priemonė taip pat pasirodė esanti veiksminga kaip prevencinė priemonė, atgrasanti mokesčių mokėtojus nuo mokesčių slėpimo ir sukčiavimo. Siunčiant sąskaitas faktūras per SdI Italijos mokesčių inspekcija galėjo automatiškai laiku gauti prieigą prie sąskaitų faktūrų informacijos, reikalingos mokestiniams tikslams. Priemonės taikymo srities išplėtimas, įtraukiant apmokestinamuosius asmenis, kurie naudojasi MVĮ taikomu neapmokestinimu, dar labiau sustiprins šią galimybę. Taigi mokesčių administratoriai gali laiku automatiškai patikrinti, ar deklaruotas PVM atitinka sumokėtą PVM. 
               
               
                  Remiantis Italijos pateiktais įverčiais, įvedus privalomą e. sąskaitų faktūrų išrašymo tvarką, PVM prievolių vykdymas pagerėjo maždaug 2 mlrd. EUR. Taip pat taikant šią tvarką gauta dar 580 mln. EUR dėl papildomų pajamų iš tiesioginių mokesčių surinkimo. 2019 m. susigrąžinta dar 945 mln. EUR dėl veiksmų, kuriais nustatyti ir sustabdyti neteisingi PVM kreditai. Visų 2019 m. elektroninių sąskaitų faktūrų duomenų naudojimas taip pat buvo labai svarbus nustatant apmokestinamuosius asmenis, neatitinkančius reikalavimų, susijusių su „esportatore abituale“ statusu (neteisingai deklaruojant viršutines ribas pasiekta 1,3 mlrd. EUR suma). Galiausiai gauta informacija leido nustatyti įmones, dalyvavusias sukčiavimo mechanizmuose Bendrijos viduje nuo 2019 m. pabaigos iki 2020 m. pabaigos, remiantis išrašytomis sąskaitomis faktūromis, susijusiomis su neegzistuojančiais sandoriais, kurių vertė siekia apie 1 mlrd. EUR.
               
               
                  Kartu su priemonės taikymo srities išplėtimu įtraukiant apmokestinamuosius asmenis, kurie naudojasi MVĮ taikomu neapmokestinimu, taikomos švelninančios priemonės, pavyzdžiui, nemokamai pateikta įvairių sprendimų elektroninėms sąskaitoms faktūroms parengti ir perduoti, kaip antai programinės įrangos paketas, skirtas įdiegti kompiuteriuose, ir mobiliesiems įrenginiams skirta taikomoji programėlė. Be to, kartu su elektroninių sąskaitų faktūrų išrašymo tvarkos įvedimu panaikinami kiti reikalavimai ir teikiamos papildomos paslaugos apmokestinamiesiems asmenims. Kaip minėta pirmiau, išplėtus priemonės taikymo sritį įtraukiant apmokestinamuosius asmenis, kurie naudojasi MVĮ taikomu neapmokestinimu, Italijos mokesčių inspekcija gautų išsamią informaciją apie visų apmokestinamųjų asmenų išrašytas sąskaitas faktūras ir tai padėtų kovoti su sukčiavimu PVM ir jo slėpimu. 
               
            
            
               4.POVEIKIS BIUDŽETUI
            
            
               
                  Ši priemonė nedarys neigiamo poveikio Sąjungos nuosaviems ištekliams iš PVM.
               
            
            
               2021/0357 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamos Įgyvendinimo sprendimo (ES) 2018/593 nuostatos dėl nuo Direktyvos 2006/112/EB 218 ir 232 straipsnių nukrypti leidžiančios nuostatos taikymo trukmės ir srities
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  6
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo sprendimu (ES) 2018/593
                  7
                Italijai leista nustatyti priemonę, kuria nukrypstama nuo Direktyvos 2006/112/EB 218 ir 232 straipsnių (toliau – speciali priemonė), kad visiems Italijos teritorijoje įsisteigusiems apmokestinamiesiems asmenims, išskyrus apmokestinamuosius asmenis, kurie naudojasi mažosioms įmonėms taikomu neapmokestinimu, nurodytu tos direktyvos 282 straipsnyje, būtų taikoma privaloma elektroninių sąskaitų faktūrų išrašymo tvarka; 
            
            
               (2)raštu (jį Komisija užregistravo 2021 m. kovo 31 d.) Italija paprašė leidimo toliau taikyti nuo Direktyvos 2006/112/EB 218 ir 232 straipsnių nukrypti leidžiančią nuostatą, kad galėtų ir toliau taikyti privalomą elektroninių sąskaitų faktūrų išrašymo tvarką. Be to, prašyme Italija paprašė leisti išplėsti specialios priemonės taikymo sritį įtraukiant ir apmokestinamuosius asmenis, kurie naudojasi mažosioms įmonėms taikomu neapmokestinimu, nurodytu tos direktyvos 282 straipsnyje;
            
            
               (3)2021 m. rugsėjo 10 d. raštu Komisija apie Italijos prašymą pranešė kitoms valstybėms narėms. 2021 m. rugsėjo 13 d. raštu Komisija pranešė Italijai turinti visą informaciją, būtiną prašymui įvertinti
            
         
         
            
               (4)Italija teigia, kad įvesta privaloma elektroninių sąskaitų faktūrų išrašymo sistema, pagal kurią visos išrašytos sąskaitos faktūros nukreipiamos per Italijos mokesčių inspekcijos valdomą Sistema di Interscambio (toliau – SdI), visiškai pasiekė savo tikslus – kovoti su mokestiniu sukčiavimu ir mokesčių slėpimu, supaprastinti mokestinių prievolių vykdymą ir didinti mokesčių surinkimo veiksmingumą, taip sumažinant įmonių administracines išlaidas;
            
            
               (5)Italija mano, kad išplėtus specialios priemonės taikymo sritį įtraukiant apmokestinamuosius asmenis, kurie naudojasi mažosioms įmonėms taikomu neapmokestinimu, nurodytu Direktyvos 2006/112/EB 282 straipsnyje, Italijos mokesčių inspekcija turėtų daugiau galimybių kovoti su sukčiavimu pridėtinės vertės mokesčiu (PVM) ir jo slėpimu, nes gautų išsamią informaciją apie visų apmokestinamųjų asmenų išrašytas sąskaitas faktūras. Be to, Italijos mokesčių inspekcija galėtų stebėti, ar šie apmokestinamieji asmenys atitinka minėto neapmokestinimo taikymo reikalavimus ir sąlygas;
            
            
               (6)Italija teigia, kad dėl prašomo specialios priemonės taikymo srities išplėtimo apmokestinamieji asmenys, kurie naudojasi mažosioms įmonėms taikomu neapmokestinimu, nurodytu Direktyvos 2006/112/EB 282 straipsnyje, nepatirs didelių išlaidų. Siekdama sumažinti šias išlaidas, Italija nemokamai pateikė įvairių sprendimų elektroninėms sąskaitoms faktūroms parengti ir perduoti, kaip antai programinės įrangos paketą, skirtą įdiegti kompiuteriuose, ir mobiliesiems įrenginiams skirtą taikomąją programėlę. Be to, kartu su elektroninių sąskaitų faktūrų įvedimu panaikinami kiti reikalavimai, kaip antai teikti vidaus sandorių sąskaitų faktūrų duomenis, Intrastato deklaracijas apie pirkimus arba išsamią informaciją apie išperkamosios nuomos ir nuomos bendrovių sudarytas sutartis. Taip pat buvo sudarytos sąlygos teikti tokias papildomas paslaugas apmokestinamiesiems asmenims kaip iš anksto užpildyti pirkimo ir pardavimo dokumentai, periodinio PVM mokėjimo tvarkaraščiai, iš anksto užpildytos metinės PVM deklaracijos ir iš anksto užpildytos mokėjimo formos, įskaitant mokėtinus, įskaitytinus ar grąžintinus mokesčius, kai pirmenybė teikiama tiems, kurie naudoja e. sąskaitas faktūras. Šiomis priemonėmis turėtų būti užtikrintas specialios priemonės proporcingumas;
            
            
               (7)speciali priemonė turėtų būti taikoma ribotą laiką, kad būtų galima stebėti jos poveikį kovai su sukčiavimu PVM ir jo slėpimu ir apmokestinamiesiems asmenims, visų pirma tiems, kurie naudojasi mažosioms įmonėms taikomu neapmokestinimu, nurodytu Direktyvos 2006/112/EB 282 straipsnyje;
            
            
               (8)jeigu Italija manytų, kad būtina specialią priemonę pratęsti, kartu su pratęsimo prašymu ji turėtų pateikti Komisijai ataskaitą, į kurią turi būti įtrauktas specialios priemonės vertinimas, ar ją taikant veiksmingiau kovojama su sukčiavimu PVM ir jo slėpimu ir ar parasčiau surinkti šį mokestį. Į šią ataskaitą, be kita ko, įtraukiamas priemonės poveikio apmokestinamiesiems asmenims, ypač tiems, kurie naudojasi mažosioms įmonėms taikomu neapmokestinimu, nurodytu Direktyvos 2006/112/EB 282 straipsnyje, vertinimas;
            
            
               (9)ši speciali priemonė neturėtų daryti poveikio vartotojo teisei gauti popierinę sąskaitą faktūrą, kai atliekami Bendrijos vidaus sandoriai;
            
            
               (10)nukrypti leidžianti priemonė neturės neigiamo poveikio Sąjungos nuosaviems ištekliams iš PVM;
            
            
               (11)todėl Įgyvendinimo sprendimas (ES) 2018/593 turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimas (ES) 2018/593 iš dalies keičiamas taip:
            
            
               1) 1 straipsnis pakeičiamas taip:
            
            
               „1 straipsnis
            
            
               Nukrypstant nuo Direktyvos 2006/112/EB 218 straipsnio, Italijai leidžiama sąskaitomis faktūromis laikyti tik elektroninės formos dokumentus ar pranešimus, jeigu juos išrašo Italijos teritorijoje įsisteigę apmokestinamieji asmenys.“;
            
            
               2) 2 straipsnis pakeičiamas taip:
            
            
               „2 straipsnis
            
            
               Nukrypstant nuo Direktyvos 2006/112/EB 232 straipsnio, Italijai leidžiama nustatyti, kad norint naudoti Italijoje įsisteigusių apmokestinamųjų asmenų išrašytas elektronines sąskaitas faktūras gavėjo sutikimo nereikia.“;
            
            
               3) 4 straipsnis pakeičiamas taip:
            
            
               „4 straipsnis
            
            
               Šis sprendimas taikomas iki 2024 m. gruodžio 31 d.
            
         
         
            
               Jeigu Italija mano, kad būtina 1 ir 2 straipsniuose nurodytas nukrypti leidžiančias nuostatas pratęsti, kartu su pratęsimo prašymu ji pateikia Komisijai ataskaitą, kurioje būtų pateiktas 3 straipsnyje nurodytų nacionalinių priemonių vertinimas, ar jas taikant veiksmingiau kovojama su sukčiavimu PVM ir jo slėpimu ir ar parasčiau surinkti šį mokestį. Į tą ataskaitą, be kita ko, įtraukiamas tų priemonių poveikio apmokestinamiesiems asmenims, ypač tiems, kurie naudojasi Direktyvos 2006/112/EB 282 straipsnyje nurodytu mažosioms įmonėms taikomu neapmokestinimu, vertinimas, visų pirma, ar nepadidėjo jiems tenkanti administracinė našta ir išlaidos.“
            
            
            
               2 straipsnis
            
            
               Šis sprendimas skirtas Italijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        OL L 99, 2018 4 19, p. 14.
               
               
                  
                     (3)
                  
                        OL C 261, 2017 8 9, p. 46.
               
               
                  
                     (4)
                  
                        OL C 261, 2017 8 9, p. 46.
               
               
                  
                     (5)
                  
                        
                  https://eur-lex.europa.eu/resource.html?uri=cellar:e8467e73-c74b-11ea-adf7-01aa75ed71a1.0021.02/DOC_1&format=PDF
                   
               
               
                  
                     (6)
                  
                        OL L 347, 2006 12 11, p. 1.
               
               
                  
                     (7)
                  
                        OL L 99, 2018 4 19, p. 14.